 

**בבית הדין הצבאי המחוזי**

**במחוז שיפוטי מרכז**

בפני כבוד ההרכב: סא"ל שאול ארבל- אב"ד

רס"ן וכיטוב ברוך- שופט

רס"ן ראובן מוטי- שופט

**בעניין: התובע הצבאי (ע"י ב"כ, סרן פטר קליבנר)**

**נגד**

X/XXX רס"ב פ' ש' (ע"י ב"כ, עו"ד שאדי חסן)

**הכרעת - דין**

על פי הודאתו, מורשע הנאשם בעבירה של הטרדה מינית לפי סעיפים 3(א)(3) ו-3(א)(5) בצירוף סעיף 5(א), לחוק למניעת הטרדה מינית התשנ"ח-1998, וכן עבירה של התנהגות שאינה הולמת, לפי סעיף 130 לחוק השיפוט הצבאי, התשט"ו-1955, בהתאם לכתב האישום ולפרטים הנוספים.

1. **ניתנה היום, כ"א בחשוון התשפ"ג, 15.11.2022 , והודעה בפומבי ובמעמד הצדדים.**

**\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

**שופט אב"ד שופט**

**גזר - דין**

הנאשם הורשע על פי הודאתו בעבירה של הטרדה מינית לפי סעיפים 3(א)(3) ו-3(א)(5) בצירוף סעיף 5(א), לחוק למניעת הטרדה מינית התשנ"ח-1998, וכן עבירה של התנהגות שאינה הולמות, לפי סעיף 130 לחוק השיפוט הצבאי, התשט"ו-1955, בהתאם לכתב האישום ולפרטים הנוספים.

על פי עובדות כתב האישום, בתקופה שבין חודש יולי 2021 ועד חודש מרץ 2022, בסיירת 5135 (יחידתו של הנאשם), בהיותו נגד בצה"ל בדרגת רס"ב, בתפקיד נגד מטבח בXXX, התייחס באופן משפיל ומבזה למיניותה של חיילת מיחידתו.

הנאשם אשר שירת בתפקיד טבח ביחידתו, ורב"ט י' ש' (להלן: "נפגעת העבירה") שירתה אף היא כטבחית, כאשר הנאשם הוא הגורם בעל הסמכות המקצועית בעבודתה והיה אמון על שעות פעילותה בשירות.

במהלך חודש יולי 2021, במטבח ביחידה, הנאשם נכנס למטבח בעת שנפגעת העבירה ביצעה את עבודתה במקום, כשהיא לבדה, הנאשם **נצמד אליה מאחורי גופה** ואמר לה "את עובדת יפה" **ונשק על לחיה.** לאחר מכן עזב את החדר.

בהזדמנות אחרת, בין החודשים אוגוסט לספטמבר 2021, במטבח ביחידה, המתלוננת ביצעה את עבודתה במטבח, הנאשם החמיא לה על עבודתה, **חיבק אותה ונשק ללחיה**. נפגעת העבירה, ביקשה מהנאשם להתרחק ממנה ויצאה מהמטבח.

בהזדמנות נוספת, ביום 13.03.2022, במטבח ביחידה, כאשר צעדו זה מול זה, ולאחר דין ודברים בניהם, **טפח הנאשם על ישבנה** של נפגעת העבירה באמצעות מכסה פלסטיק אשר החזיק בידו והמשיך לדרכו.

על פי מסמך הפרטים הנוספים שהוגש, הנאשם שירת בצה"ל משנת 1977. בעקבות תיק זה הנאשם פרש מצה"ל לפני כחודש ימים. כמו כן, עולה כי בחקירתו הכחיש את המיוחס לו.

לפי הצהרת נפגעת העבירה עולה, כי *"בעקבות ההטרדות שביצע חוויתי דיכאון, התקפי עצבים ולחץ. כרגע חווה חוסר תאבון בעקבות זה ירדתי 7 קילו. [...] עברתי לילות ללא שינה לילות ארוכים של בכי וכאב גדול. בעקבות ההטרדה גם השתחררתי מהצבא עם המון צער. היתה לי כוונה להישאר במסגרת ולהתגבר על זה אבל הטראומה לא אפשרה לי להשאר במסגרת. [...] פאדי היה סוג של מפקד שלי, מפקד שאמור להגן ובמקום זה הוא רמס לי את הנפש".*

ניכר, כי במעשיו הנאשם פגע באופן ממשי במתלוננת וביכלותה להתקדם במהלך שירותה הצבאי ובפועל לממש את רצונה לשרת באופן שווה בצה"ל ואף להמשיך ולתרום. את התנהגות הנאשם יש לעקור מן השורש, אין מדובר במקרה חד פעמי אלא במעשים חוזרים ונשנים למשך תקופה ארוכה. הנאשם בכיר בדרגותיו מנפגעת העבירה, מבוגר ממנה בשנים ובמעמד. במעשיו פגע הנאשם בנפגעת העבירה, ביחידתו, בצה"ל ובמרקם בין המשרתים בצה"ל וביכולם לשרת שירות משותף.

הצדדים הציגו בפנינו הסדר טיעון, אשר מתחשב מחד את חומרת העבירה, את היות הנאשם איש קבע, את העובדה כי המעשה בוצע כנגד חיילת אשר הייתה כפופה לסמכותו המקצועית. מאידך שקלו את העובדה כי הנאשם סיים את שירותו הצבאי לאחר 25 שנים, הפגיעה הכלכלית בעקבות שחרורו מן השירות כתוצאה מהרשעתו בתיק זה, את שירותו הצבאי המשמעותי לאורך השנים, את הבחירה ליטול אחריות בפני בית הדין, את וויתור ההגנה על טענות ראייתיות, את עמדתה החיובית של נפגעת העבירה באשר להסדר הטיעון והחיסכון בצורך להעידה.

בנסיבות אלה, מצאנו לכבד את עתירתם המשותפת של הצדדים ולאמץ את הסדר הטיעון שהוצג.

על הנאשם נגזרים, אפוא, העונשים הבאים:

1. **שישים (60) ימי מאסר לריצוי בפועל. הנאשם יחל בריצוי עונשו ביום 15.01.2023, בשעה 11:00 בבס"כ נווה צדק.**
2. **שישה (6) חודשי מאסר על תנאי למשך שלוש (3) שנים, והתנאי הוא שהנאשם לא יעבור כל עבירה לפי סימן ה' לפרק י' לחוק העונשין, התשל"ז-1977.**
3. **ארבעה (4) חודשי מאסר על תנאי למשך שלוש (3) שנים, והתנאי הוא שהנאשם לא יעבור כל עבירה לפי החוק למניעת הטרדה מינית, התשנ"ח-1998.**
4. **פיצויים על סך 3,000 ₪ שישולמו למתלוננת. על פי הצהרת הצדדים בפנינו, הנאשם העביר סכום זה למתלוננת, עובר למועד גזר הדין.**
5. **הורדה לדרגת טוראי.**
6. **זכות ערעור כחוק.**
7. **ניתן היום, כ"א בחשוון התשפ"ג, 15.11.2022 , והודע בפומבי ובמעמד הצדדים.**

\_\_\_\_\_\_\_\_\_\_\_­\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופט אב"ד שופט